Spania, Norvegia și Irlanda au recunoscut marți, în mod oficial, statul palestinian.
Guvernul irlandez a anunțat că va fi numit un ambasador în statul Palestina, o ambasadă a Irlandei urmând să fie deschisă la Ramallah, în Cisiordania.
Într-un comunicat, guvernul a declarat că a luat act de contextul tragic al anunțului și a cerut din nou o încetare imediată a focului în Gaza, eliberarea ostaticilor israelieni și accesul neîngrădit al ajutorului umanitar.
The Telegraph a anunțat că Norvegia a confirmat marți că a recunoscut în mod oficial statul Palestina. Ministrul norvegian de externe, Espen Barth Eide, a salutat această decizie ca fiind „o zi specială pentru relațiile dintre Norvegia și Palestina”.
Și Spania a recunoscut oficial marți statul palestinian printr-o decizie aprobată de cabinetul de la Madrid, a declarat o purtătoare de cuvânt a guvernului.
Spania, Norvegia și Irlanda au anunţat simultan săptămâna trecută intenția lor de a recunoaște Palestina, provocând reacții dure ale Israel, care și-a rechemat ambasadorii din Irlanda și Norvegia, ambasadorul din Spania fiind deja rechemat de ceva vreme.
140 de state membre ale Organizaţiei Naţiunilor Unite recunosc statul Palestina, nouă dintre acestea, între care și România, fiind țări europene.
***